ཚིག་བརྒྱ་མདོར་དྲིལ་ན།སྙན་རྩོམ་འདིས་མངོན་བརྗོད་དང་བརྡ་རྙིང་སྣ་ཚོགས་དྲུད་ནས་ང་ཚོ་རྒྱང་རིང་ཞིག་ཏུ་འཁྲིད་ཀྱི་མི་འདུག་ཅིང་།ཚིག་རྒྱན་གྱི་སྤྲོས་པ་རྨ་བྱའི་སྒྲོ་ལྟར་ཕུབ་ནས་ང་ཚོའི་མིག་དབང་འཕྲོག་ཅི་ཐབས་ཀྱང་བྱ་ཡི་མི་འདུགཡང་ཡིད་བརྙན་དང་གབ་སྦས།བསྡུས་བརྗོད་སོགས་ཀྱི་འོབས་དོང་མང་པོ་བརྐོས་ནས་ཀློག་པ་པོར་རྫུ་འཕྲུལ་ཡང་སྟོན་གྱི་མེད་པར།ལྷོད་ཆགས་ཤིང་འཚོ་བའི་ཁྲོད་དུ་ས་རྡུལ་བཞིན་ཉལ་བའི་ཚིག་འགྲོས་ཤིག་ལ་བརྟེན་ནས་དྲན་གདུང་དང་སྐྱོ་ངལ་མཚོན་པར་བྱས་འདུག་པས།དུས་རྒྱུན་གཞན་གྱི་སྙན་ངག་མི་གོ་ཞིང་།རོལ་མྱོང་བྱེད་མི་ནུས་ཞེས་སྡུག་སྨྲེ་དྲག་པོ་འདོན་མཁན་རྣམས་ཀྱིས་འདི་ལྟའི་སྙན་ངག་ལ་རོལ་མྱོང་བྱ་བར་འོས་སོ་ཞེས་ཀྱང་ཞར་བྱུང་གྲུར་ཞུགས་ཀྱི་ཚུལ་དུ་བསྐུལ་བའོ།།